PlayStation Vita
PlayStation Vita (, tunnetaan myös nimillä PSVita ja PSV) on Sonyn tekemä kädessä pidettävä pelikonsoli eli nk. käsikonsoli. Konsoli julkaistiin Japanissa 17. joulukuuta 2011. Euroopassa ja Pohjois-Amerikassa konsoli julkaistiin 22. helmikuuta 2012.
PS Vitan ”limited edition” -versio julkaistiin Pohjois-Amerikassa 15. helmikuuta 2012, viikkoa ennen virallista julkaisua 3G-mallin kanssa (Wi-Fi-malli Kanadassa).
Laitteen myynti alkoi Japanissa hyvää vauhtia, mutta ensimmäisen viikon ennätyksien jälkeen luvut putosivat roimasti. Markkina-analyytikot uskovat saman ilmiö toistuvan myös muilla markkinoilla. Ilman hinta-alea tutkimusyhtiöt ennustavat PS Vitan menestyksen jäävän erittäin laihaksi.
Vitassa on kaksi analogista sauvaa, kuuden akselin liikkeentunnistusjärjestelmä, viiden tuuman kapasitiivinen kosketusnäyttö, Bluetooth ja Wi-Fi. Laite sisältää ARM Cortex-A9 neliydinprosessorin ja PowerVR SGX543MP4+ neliydingrafiikkasuorittimen. Laitteessa on 512 MB RAM muistia ja 128 MB VRAM muistia.
Vitasta on kaksi eri versiota: 3G & GPS sekä ilman näitä kahta. Edeltäjästään eroten, Vita ei sisällä videoulostuloa tai irrotettavaa akkua.
Sonyn mukaan laitteella pystyy täyden latauksen jälkeen pelaamaan 3–5 tuntia, katsomaan videota viisi tuntia tai kuuntelemaan musiikkia jopa yhdeksän tuntia näytön ollessa pois päältä.
Mallimerkintä ensimmäisen sukupolven versiolle on PCH-1000.
"PlayStation Vita "Slim"" malli (mallimerkintä PCH-2000) on toisen sukupolven versio Vitasta, joka on kevyempi ja ohuempi alkuperäiseen verrattuna.
Mallissa on myös halvempi IPS LCD-näyttö alkuperäisen OLED-näytön sijaan.
"Slim" mallissa ei ole 3G ja GPS tukea.
Katso myös Tallennusväline.
"PlayStation TV" (myös nimellä "PlayStation Vita TV", mallimerkintä VTE-1000) on televisioon kytkettävä malli. Mallissa ei ole itsessään näyttöä eikä ohjaimia mutta se tukee Sonyn DualShock 3 ja DualShock 4 -ohjaimia.
Mallissa on Ethernet- ja HDMI-liitännät.
"TV" mallissa ei ole 3G ja GPS tukea.
Katso myös Tallennusväline.
Ensimmäisen sukupolven Vita ei sisällä sisäistä tallennustilaa. Toisen sukupolven "Slim" malli ja "TV" malli sisältävät 1 GB sisäistä Flash-muistia.
Pelit ja ohjelmistot tuodaan laitteeseen PlayStation Storen sijasta myös flash-korttien avulla. 5-10% kortin tilasta on uudelleenkirjoitettavaa, joten käyttäjä voi ostamisen jälkeen tallentaa kortille pelitallennuksensa.
Näitä muistikortteja on saatavilla neljästä gigatavusta aina 64 gigatavuun. Vitaan käy ainoastaan PlayStation-brändätyt muistikortit.
PlayStation 3:sta ja PlayStation Portablesta poiketen Vita ei sisällä XrossMediaBaria. Sen sijaan järjestelmässä on kosketusnäytölle optimoitu LiveArea-ohjelmisto. Vitassa on myös tuki trophyille, toisin kuin PSP:ssä. Laitteella voi myös joissakin peleissä pelata muun muassa PlayStation 3 -pelaajia vastaan.
Konsolin käyttämä Vita OS on suunniteltu niin, että sitä voidaan hyödyntää myös puhelimissa ja tablet-tietokoneissa.
Laite on myös taaksepäin yhteensopiva PlayStation Portablen pelien kanssa, jotka voi ladata PSN Storesta. Vita ei ole yhteensopiva PSP-pelien kanssa jotka on julkaistu vain UMD-levyllä, koska tallennusmedialle ei ole fyysistä liitäntätukea Vitassa.
Osa Vita-peleistä eivät ole toimivia PlayStation Vita TV -mallissa mikäli peli vaatii kallistussensorin tai mikrofonin käyttöä.
Vuoden 2011 Gamescom-tapahtumassa Sony ilmoitti Facebookin, Skypen, Netflixin, Twitterin ja foursquaren tulevan saatavaksi PlayStation Storesta. Lukuun ottamatta Skypeä näistä on sittemmin tullut ladattavia. Muita sovelluksia ladattavana on myös Music Unlimited ja Flickr.